b"\n_START_ARTICLE_\nEsgl\xc3\xa9sia de Sant Sebasti\xc3\xa0 (Sant Andreu de Llavaneres)\n_START_SECTION_\nDescripci\xc3\xb3\n_START_PARAGRAPH_\nEs tracta d'una esgl\xc3\xa9sia de petites dimensions, d'una sola nau amb coberta a dues aig\xc3\xbces. L'acc\xc3\xa9s a l'edifici es fa mitjan\xc3\xa7ant una porta amb llinda de pedra. Als dos costats hi ha sengles finestres, tamb\xc3\xa9 de pedra. Al damunt de la porta hi ha un ull de bou i a sobre d'aquest una forn\xc3\xadcula de pedra amb la imatge de Sant Sebasti\xc3\xa0. A la cap\xc3\xa7alera hi ha un campanar d'espadanya. A sota mateix de la cornisa de la teulada hi ha la data de 1863, data d'una de les restauracions.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Sebasti\xc3\xa0 est\xc3\xa0 situada a la mateixa serralada de l'esgl\xc3\xa9sia vella. Aquesta fou erigida per la pietat popular de les passades generacions, en agra\xc3\xafment per la protecci\xc3\xb3 contra la pesta. Est\xc3\xa0 documentada des del 1508. Ha estat reformada i reconstru\xc3\xafda diverses vegades. S'hi celebrava un reconegut aplec per la festa del sant i existeixen uns goigs de mitjan segle XVII."